Boplaas wins 2 Double Golds and 9 Golds at Top SA Awards – The Gremlin | Klein Karoo News
October 11, 2017 southcapenetOudtshoorn Business News
Rozanne Nel Marketing Manager Veritas 2017
BOPLAAS: 2 DUBBELGOUD EN 9 GOUD BY TOP SA KOMPETISIES
Boplaas Familiewingerde in Calitzdorp het uitgeblink by Suid-Afrika se twee grootste wynkompetisies, naamlik Veritas en Michelangelo, deur altesaam twee dubbelgoue en nege goue medaljes hier los te slaan.
ŉ Veritas Toekennings 2017 dubbelgoud is gewen vir die Boplaas Heritage Muscadel 2014. Dié prestigeryke, goudkleurige dessertwyn is gemaak van handgeplukte, sonryp Muskadel-druiwe van ŉ 33 jaar-oue wingerd.
ŉ Michelangelo 2017 dubbelgoud is toegeken vir die Boplaas Gamka 2015, ŉ rooi versnit van Touriga Nacional, Tinta Barocca, Touriga Francesa en Shiraz. Hierdie wêreldklas wyn het onlangs ŉ uitnemende 91/100 puntetoekenning gekry by ŉ beoordeling deur Tim Atkin, die vooraanstaande Britse Wynmeester.
Drie Veritas goue medaljes is verower deur Boplaas Cape Vintage Reserve Port 2015 en 2013 (beide SA Kampioene by die SA Jongwynskou) en die Boplaas Cape Tawny (4½ sterre in Platter’s en Beste SA Port by die CAPPA Challenge).
Boplaas het ook ses goue medaljes gewen by die Michelangelo International Wine & Spirit Awards. Margaux Nel, Boplaas-wynmaker, is veral trots op die Boplaas Touriga Nacional 2015, aangesien hierdie Portugese kultivar die onderwerp van haar MSc-tesis in wingerdkunde aan die Universiteit van Stellenbosch was.
Met ŉ geskiedenis van distillering wat terug dateer tot 1880 – toe Daniël Nel, agter-agter-oupagrootjie van huidige eienaar Carel Nel, brandewyn uitgevoer het na Londen – is Boplaas veral trots op sy 20 Jaar Potketel Brandewyn (ook ŉ Platter’s 5 ster ontvanger) en die Boplaas Craft Gin, wat elk ŉ goue medalje by Michelangelo verower het.
Boplaas het ook ŉ Michelangelo goud ingepalm vir die Boplaas Cape Vintage Reserve Port 2014, gemaak in ŉ meer elegante styl en met ŉ verouderingspotensiaal van meer as 20 jaar. Die ander twee goue Michelangelo-medaljes is verower vir die Boplaas Cape Vintage Reserve Port 2013 en Boplaas Cape Tawny. Die laasgenoemde is gemaak van Touriga Nacional en Tinta Barocca en vir tien jaar in ou Portugese eikehoutvate verouder.
Boplaas se wyne is landwyd net by uitgesoekte winkels verkrygbaar weens hul beperkte jaarlikse produksie. Hulle kan egter deur die Boplaas-webwerf, www.boplaas.co.za, bestel word, waar daar meer inligting oor die volledige Boplaas-reekse van natuurlike wyn, gefortifiseerde wyn en brandewyn is.
Kontak Boplaas by +27 (0)44 213 3326 of epos: info@boplaas.co.za. Boplaas is ook op Twitter @Boplaas1880 en Instagram @Boplaaswines.